Papersnake/gushiwen huggingface dataset:
和洪茂才月樵内弟见赠韵
丁宝光（清代）

瀛东奇士蔚高藻，抱膝閒吟俱绝好。太息神州半陆沉，长随徐福栖仙岛。

我来海上已生桑，知君欲托烟霞老。不作蜀中扬子云，美新剧秦留文草。

故国河山举目非，功名心事今已违。化机却从南华悟，一身如蝶如梦飞。

琅环有奇谁得见，赏真君识庐山面。过访双扉借异书，放眼雄观无厌倦。

我闻洪朋夙工诗，家学传人深可期。况有茹古含今识，中西图史左右披。

书生未洗弹冠念，气冲牛斗吐光燄。可叹今无张茂先，谁发丰城地中剑。

中原时局非昔年，蚕食割据争垂涎。帝主伤心方失所，元龙应笑我求田。

叹君秃尽毛锥子，家山啸傲才如此。海外何日来虬髯，泪冷英雄肉生髀。
接贤宾
毛文锡（五代）

香鞯镂襜五色骢，值春景初融。流珠喷沫躞蹀，汗血流红¤

少年公子能乘驭，金镳玉辔珑璁。为惜珊瑚鞭不下，

骄生百步千踪。信穿花，从拂柳，向九陌追风。
壮志
张问陶（清代）

三十立功名，四十退山谷。不见两鬓霜，英雄死亦足。

咄嗟少年子，如彼玉在璞。光气未腾天，魍魉抱之哭。

人生不得志，天地皆拳曲。慷慨对中原，流年何太促。

落拓大布衣，许身非碌碌。四十四万言，隐轸匡时略。

为天子大臣，上书继臣朔。
玄门草闇歌
袁华（明代）

吴淞江北丘虚南，壤土沃衍泉水甘。宅幽据胜得佳处，乃是玄门之草闇。

闇中主者貌奇古，昔曾骑从将军府。锦绣楼台劫火馀，豪杰销沈化黄土。

一葛兼一裘，归从赤松游。采芝行引鹤，卖药或乘牛。

得钱沽酒浇牢愁，挽之那止辄掉头。霸陵醉尉不诃问，烟波钓徒相倡酬。

草闇足佳致，当窗昆玉峙。流云度松颠，飞泉鸣竹里。

可以烧凡铅，鼓素琴，屏三彭，戏五禽。渔樵或争席，利禄岂关心。

斯时斯境不易得，按图便欲穷幽寻。登真隐诀傥相与，迟汝鸾笙县圃岑。
军中杂歌
陆游（宋代）

匈奴莫复倚长戈，来款军门早乞和。
铁骑如山尚可避，飞将军来汝奈何！
雪霁和智叔次诸郎曹韵二首 其一
薛季宣（宋代）

风洗朔云静，愁蠲泪眼晴。夜阑灰亦冷，目眩室生明。

客子远乡巷，天公偏世情。布衾寒泼水，坠叶也心惊。
橘颂
屈原（先秦）

后皇嘉树，橘徕服兮。
受命不迁，生南国兮。
深固难徙，更壹志兮。
绿叶素荣，纷其可喜兮。
曾枝剡棘，圆果抟兮。
青黄杂糅，文章烂兮。
精色内白，类任道兮。(类任道兮 一作：类可任兮)
纷缊宜脩，姱而不丑兮。(脩 同：修)
嗟尔幼志，有以异兮。
独立不迁，岂不可喜兮。
深固难徙，廓其无求兮。
苏世独立，横而不流兮。
闭心自慎，终不失过兮。
秉德无私，参天地兮。
愿岁并谢，与长友兮。
淑离不淫，梗其有理兮。
年岁虽少，可师长兮。
行比伯夷，置以为像兮。
侍宴旋师喜捷应制
韦安石（唐代）

蜂蚁屯夷落，熊罴逐汉飞。忘躯百战后，屈指一年归。

厚眷纾天藻，深慈解御衣。兴酣歌舞出，朝野叹光辉。
武山十四境 其五 龙王洞
刘崧（元代）

一斛岩腰水，灵踪向此蟠。祇言流出洞，长岁不曾乾。
司马温公挽词三首 其三
范纯仁（宋代）

两宫思旧德，异礼贲忠魂。翠辇亲临后，蝉冠锡命尊。

霜风咽笳鼓，寒日惨旌幡。不独知心客，徘徊哭寝门。
魏王
李纲（宋代）

危峰孤峭与天通，犹有当时羽化踪。仙驭自随鸾鹤远，玉楼金锁白云封。
次韵元舆十绝 其二
郭祥正（宋代）

龙角犀尖一夜长，为怜刚节不须香。他时截作鲸鳌钓，岂止浓阴覆女墙。
望江南
陈楠（宋代）

毛发薄，三转运行阳。胎色渐红阴渐缩，推移岁运助阳刚。育火养中央。

成物象，五转辨微茫。出入尚迟形上小，晨昏时饮玉壶浆。天籁奏笙簧。
夜行次东关逢魏扶东归
许浑（唐代）

南北断蓬飘，长亭酒一瓢。残云归太华，疏雨过中条。

树色随关迥，河声入塞遥。劳歌此分首，风急马萧萧。
山茶一树自冬至清明后著花不已
陆游（宋代）

东园三日雨兼风，桃李飘零扫地空。惟有山茶偏耐久，绿丛又放数枝红。
哭师二首 其一
王紫绶（清代）

生死亲营一亩宫，瓣香谁解为南丰。敢云狸首斑为美，常恐牛眠卜未工。

门下易名萧颖士，帐前负笈马扶风。吹台赋罢人何往，呜咽黄流水自东。
雨中偶成
陈岘（宋代）

雨声春不绝，绿涨与池平。
久摘花犹好，新锄草又生。
闭门惟我独，终日断人行。
对酒还忧病，裁诗强遣情。
哀医士林叔旻
王洪（明代）

初从海上见三山，虚得仙经论大还。天上鹤书真有召，枕中鸿大竟谁看。

风吹丹旆秋云杳，草宿荒坟暮雨寒。遥想襄阳老耆旧，怀君终夜泪潸潸。
简任季明府判
晁公溯（宋代）

昔别嗟何往，今晨问始知。
兹为泛舟役，端若赴襟期。
夜雨沾桃叶，春风在柳枝。
相逢不同醉，辜负艳阳时。
十二月五日雪晴
张雨（元代）

日光玉洁千峰立，快雪晴时一气凝。当昼垆亭摧扫巷，犯寒渔榜借收冰。

松皮石裂号饥鼠，窗隙尘消触冻蝇。青茁菜芽浑可爱，倩谁春餤捲红绫。
阴山画虎图
王安石（宋代）

阴山健儿鞭鞚急，走势能追北风及。
逶迤一虎出马前，白羽横穿更人立。
回旗倒戟四边动，抽矢当前放蹄入。
爪牙蹭蹬不得施，迹上流丹看来湿。
胡天朔漠杀气高，烟云万里埋弓刀。
穹庐无工可貌此，汉使自解丹青色。
堂上绢素开欲裂，一见犹能动毛发。
低徊使我思古人，此地抟兵走戎羯。
禽逃兽遁亦萧然，岂若封疆今晏眠。
契丹弋猎汉耕作，飞将自老南山边，还能射虎随少年。
偈二十二首
释洵（宋代）

天下第二道，圣贤无两心。
世尊不说说，迦叶不闻闻。
彦行和梅诗甚工辄次元韵
李之仪（宋代）

春风不拣尊前客，未必藜羹输肉食。玲珑点缀移月窟，谁谓吾家最先得。

直从去腊约为伴，旦旦相看无倦色。朝披日彩烂迎东，夜插斗杓寒挂北。

拟将西子作孤注，对与春工分一掷。又疑妖冶渎清真，子细筹量信难域。

发狂不意落纸上，胜句争来共推坼。诸郎独殿语尤老，似欲尘埃剧湔拭。

不惟诗社顿光辉，枝上分明过于昔。
答或人
张鷟（唐代）

宁可且将朱唇饮酒，谁能逐你黑齿常之。
诗三首 其三
徐守信（宋代）

南庄北宅眼前花，好儿好女莫缦誇。我若一朝身死后，又属张三李四家。
卜算子 其二 题魏滋伯谦升空山读书图
黄燮清（清代）

烟外数椽幽，雨后诸峰醒。时有樵夫问字来，踏碎松花影。

帘卷午阴凉，树带斜阳静。枕上南华一卷经，说与啼猿听。
句
孙升（宋代）

漏残余一榻，曾不为黄金。
石尉归杭 其一
韩淲（宋代）

吴越青山日日潮，鱼龙出没浪花骄。乾坤莽荡盘今古，贤否交驰迫市朝。

我有诗书心自得，人无风月意难消。三年尉满归天路，柳色争春梅未飘。
酬韩持国
范纯仁（宋代）

独想当年春宴游，湖边日日醉金瓯。三年阻作登龙客，不谓相思已白头。
接虞税院贯卿遗书
释居简（宋代）

尽心如善射，百步中弥亲。不竞与闲契，尊生为死邻。

关讥千古恨，日计两眉颦。一卷花严易，心知更几人。
九日寄昌龄弟 其十三
王十朋（宋代）

嗅菊谩劳三，赐安得萸一。聊分故园枝，不负重阳日。
懒读书
盛世忠（宋代）

不弄丝桐不作诗，槃池叠石学儿嬉。
少年读易都忘却，身似羲皇未画时。
和之美舟行杂诗八首·舟中夜坐
司马光（宋代）

风柳动萧疏，寒星浸寥落。
中宵四寂然，时有游鱼跃。
江沙落席帆，岸柳萦单舸。
小市远微茫，簇水初灯火。
怨情
李白（唐代）

美人卷珠帘，深坐蹙蛾眉。(蹙 一作：颦)
但见泪痕湿，不知心恨谁。
古战场
陈鸣鹤（明代）

连天杀气阨黄云，鬼哭啾啾奈可闻。
日暮乱鸦争白骨，不知谁是故将军。
和毅夫病目三首 其一
陆佃（宋代）

使君诗思谩雕肝，安得头风与阿瞒。然艾为谁甘受痛，看花缘此负追欢。

通天犀带应怜瘦，云母屏风尚畏寒。何日长安同一醉，拟教歌舞衒华丹。
渔家傲·楼鼓数声人迹散
杨端臣（宋代）

楼鼓数声人迹散。马蹄不响街尘软。门户深深扃小院。帘不卷。尘灯尽烛红条短。归路恍如春梦断。千愁万恨知河限。昨夜月华明似练。花影畔。算来惟有嫦娥见。
和岑岩起见寄三绝 其三
韦骧（宋代）

百丈江流万仞山，一车方往一车还。若教说著邯郸梦，都在胡卢掩口间。
落叶
修睦（五代）

雨过闲田地，重重落叶红。
翻思向春日，肯信有秋风。
几处随流水，河边乱暮空。
只应松自立，而不与君同。
重到临淮寿圣院
张耒（宋代）

陈迹不可访，旧游三十年。
相逢非故物，大半已沉泉。
世界扬尘海，浮生不系船。
老人无固必，醉即掩篷眠。
厓山哀歌亭读文信国诸诗
许相（明代）

南国游魂悲帝子，燕台残梦老孤臣。谁知赤县中兴计，犹属黄孤后死身。

慷慨扶天曾入梦，须臾沧海已扬尘。游人莫唱招魂曲，风雨空山泣鬼神。
树影
葛绍体（宋代）

树影参差落晚窗，疎疎密密自分张。
偶然一阵狂风急，颠倒随风上下狂。
解缆南浦初溯长江江流出鄂渚汉阳两山之间云霭横之如一山然
王十朋（宋代）

解缆长江口，回头思黯然。封疆一川隔，烟霭两州连。

水鸟飞沿渚，江豚跃傍船。好风知几苇，送我上青天。
奉和陕州十四翁中丞寄雷州二十翁司户
卢纶（唐代）

联飞独不前，迥落海南天。贾傅竟行矣，邵公唯泫然。

瘴开山更远，路极水无边。沈劣本多感，况闻原上篇。
拟安边
郭之奇（明代）

汉武开西南，宋高弃东北。或以强衅边，或以弱丑国。

合商今古筹，无如屯守得。三时壁野清，千里燧燐织。

耕战不相违，兵农各自食。近远输粟行，休暇治军实。

但令士卒心，尝如胡马逼。虏伏无可窥，虏进安可弋。

或明师帅权，或尽守土职。犁扫非无术，未贵杀伤克。

天子不自将，小丑亦亡匿。安攘信何奇，朝阃共心力。
玩丹砂
马钰（金朝）

今日常行恻隐心。幽微玄妙要人侵。双垂云袖舞琼林。水里搜寻木上火，火中营养水中金。云朋霞友作知音。
道中
范成大（宋代）

月冷吟蛩草，湖平宿鹭沙。
客愁无锦字，乡信有灯花。
踪迹随风叶，程途犯斗槎。
君看枝上鹊，薄暮亦还家。
句
徐月溪（宋代）

要是此花清绝处，端如醉面读离骚。
青蛟煖昼拿云上，白雪深春压架香。
照眼妆新就，扶头酒半醒。
妖姿随变化，薄命易飘零。
娇困扶头怜半醒，淡浓宜面斗新妆。
并肩罂粟多含怨。具体牡丹惟欠香。
礬弟堕小白，梅兄怜老苍。
仲氏似白眉，表表金玉相。
鲜鲜金凤花，得时亦自媚。
物生无贵贱，罕见乃为贵。
薤叶秀且耸，兰香细而幽。
江行
严羽（宋代）

暝色蒹葭外，苍茫旅眺情。
残雪和雁断，新月带潮生。
天到水中尽，舟随树杪行。
离家今几宿，厌听棹歌声。
送伯常归郢中
范纯仁（宋代）

穰邓相看少壮时，中间薄宦阻亲依。幸君西洛休官早，值我东齐谢病归。

春色满城游骑纵，月光照席酒觥飞。遥知汉上幽栖乐，饱暖全家卧翠微。
横山道中
苏过（宋代）

物外闲人日月长，意行无复有重冈。林深步步衣裳湿，麦熟村村饼饵香。

遥想云间下双舄，空怀仙子望三乡。欲寻好句供诗眼，旋逐东风堕眇茫。
六祖南华寺
郭祥正（宋代）

水转山来曲曲梯，参差楼殿占清辉。龙章凤袭藏天篆，玉索金清贲祖衣。

春去不知庭柏老，月明谁棹钓船归。曹溪有路人人到，踏断玄关古亦稀。
答友
释云林（宋代）

搔首何须更问天，此心灰尽不重然。休将琐琐尘寰事，换我山中枕石眠。
应天长 寄遐翁，次周清真韵
吴湖帆（清代）

春城丽影，秋思梦痕，垂杨换几行色。但看絮飘花落，波翻纵鱼食。

心如寄，身似客。忍沸冷、惯参禅寂。更休道、绝世风华，动地声藉。

回记少年场，洞观山川，名字旧题壁。惆怅蔽云明月，多愁庾郎宅。

江南远，哀断陌。想故苑、渐成陈迹。画堂迥、雨卷珠帘，梁燕曾识。
过苏谿
楼钥（宋代）

处处谿环舍，家家石累墙。
有时逢老稚，无事只耕桑。
野色撩诗思，村醪引醉乡。
山川已如许，急雨更斜阳。
夏秋之交小舟早夜往来湖中绝句
陆游（宋代）

七月湖中风露新，临流闲照白纶巾。
荷花折尽浑闲事，老却蓴丝最恼人。
登清凉台
谭元春（明代）

台与夕阳平，同来为晚晴。
隔江山欲动，半壑树无声。
艇子遥归浦，庵僧近掩荆。
烟岚处处合，残兴尚能清。
书刘念台先生传后
程纶（清代）

江湖犹自念京畿，国破城春泪满衣。台省几年明主弃，俊厨一网故人稀。

恨填东海常衔石，忍饿西山不采薇。多事鼎翁为吊客，信公视死本如归。
以嗜酒爱风竹卜居此林泉为韵作十小诗
方岳（宋代）

周有说爱莲，陶有诗爱菊。
吾居则谁与，其诸子猷竹。
鸟歌万岁乐
王佐（汝学）（明代）

皇万岁，帝万岁，皇帝万万岁。一人有庆，万物育，天地位。

朝万邦，辑五瑞。九夷奉琛，八蛮献贝。皇帝坐明堂，开天府。

堂上钧天喧雅部，堂下八伎龟兹舞。振金铎，考大鼓。

师子郎，五方布。两阶声容一时举，何容容兮何与与。

可怜万岁祝姓武，人在房州我真主。
万事
王安石（宋代）

万事黄粱欲熟时，世间谈笑漫追随。
鸡虫得失何须算，鹏鶡逍遥各自知。
摸鱼儿 寿燕五峰右丞
程文海（元代）

记江梅、向来轻别，相逢今又平楚。东风小试南枝暖，早已千林烟雨。

春几许。向五老仙家，移下琼瑶树。溪桥驿路。更月晓堤沙，霜清野水，疏影自容与。

平生事，几度含章殿宇。隔花么凤能语。苔枝夭矫苍龙瘦，谁把冰须细数。

千万缕。簇一点芳心，待与和羹去。移宫换羽。且度曲传觞，主人花下，今日庆初度。
游翠岩山
舒坦（宋代）

桃源深处一招提，门对寒云路绕溪。
长使千峰光景动，未应洞裹老金鸡。
拟古六首 其三
刘攽（宋代）

赵王飞龙驾，翱翔羾天关。尘土暂反顾，金玉高如山。

自喻固适志，超遥亡愧颜。安知马服子，军破不得还。

前亡四十万，后复围邯郸。虚盈固天理，循环乃无端。

觉寐已不殊，何况百岁间。嗟嗟道傍子，万金非所安。
立春日离爱闻有召试之命
项安世（宋代）

东行就日北看云，君宠亲恩两击心。
毕竟蒭蕘何所补，不如留著在山林。
戊申腊桂阳喜雪
陈傅良（宋代）

月不能明雨却稀，山容野色夜辉辉。
清霄下际双琼阙，仙杖前驱万玉妃。
亘古岭旁冬不到，从今湖外岁无饥。
来年此日吾何适，蓑笠寒江一钓矶。
王少清归蜀不成复下鄂渚诗
项安世（宋代）

行止不可计，别离当奈何。
赋归重作客，欲泝竟沿波。
湖上橘方熟，洲边鱼正多。
西山旧相识，不厌屡经过。
一剪梅·身若白云任卷舒
长筌子（金朝）

身若白云任卷舒。天涯海岸，自在无拘。太虚廓落是吾庐。不羡王侯，拱璧轩兴。一味闲闲乐有馀。从他活计，冷淡消疏。归来毕竟理何如。心月辉辉，光射蓬壶。
鹦鹉洲送王九之江左
孟浩然（唐代）

昔登江上黄鹤楼，遥爱江中鹦鹉洲。
洲势逶迤绕碧流，鸳鸯鸂鶒满滩头。
滩头日落沙碛长，金沙熠熠动飙光。
舟人牵锦缆，浣女结罗裳。
月明全见芦花白，风起遥闻杜若香。
君行采采莫相忘。
颂一百则
释重顯（宋代）

此错彼错，切忌拈却。
四海浪平，百川潮落。
古策风高十二门，门门有路空萧索。
非萧索，作者好求无病药。
点绛唇 送陈仲醇
王衡（明代）

湿梦沉沉，芭蕉雨响灯花卸。月儿来也，人又随潮下。

最怕登高，儿面秋风洒。红堪把，茱萸看罢，半刻重阳假。
煮茗 其一
许及之（宋代）

止酒身多病，添书日正长。睡魔推不去，茗碗熟难忘。

鹊过飞樵堕，蜂喧落粉香。静中观物理，此乐未渠央。
送季舅汪江州
楼钥（宋代）

舅甥相与自垂髫，游宦归来鬓已凋。
坐上可无车武子，酒酣时赖盖宽饶。
喜公自此驱千骑，顾我从今守一瓢。
间与适斋同怅望，草堂樽酒幸清朝。
赠孝廉
陈深（宋代）

海内知名士，乘时各树动。
辞华咸彙进，节行乃今闻。
清明升林长，白华开水濆。
缅怀纯茂德，遥睇楚山云。
余居之西偏有小室名啬庵诗以识之
戴表元（宋代）

啬语养气海，啬食养脾土。
啬虑养心神，啬劳养筋膂。
衰年百事养，寄息此环堵。
危如突围将，钝似滞风贾。
颠仆冀赊延，空赢待偿补。
夸虚道蟊贼，逞获命斤斧。
收君詅痴符，佩我养生主。
夜闻邻妓诗
卢思道（南北朝）

倡楼对三道，吹台临九重。笙随山上鹤，笛奏水中龙。

怨歌声易断，妙舞态难逢。谁能暂留客，解佩一相从。
紫微
方翥（宋代）

学得天文夜睡迟，云笼月照恨星稀。
而今病眼都无力，犹向檐边认紫微。
次韵蒋德言游太白玉几两山 其一
楼钥（宋代）

西山不到几经春，玉几犹能一再临。太白峰前成梦境，直从总角到于今。
偈颂二十九首 其二十六
释清了（宋代）

世尊有密语，古渡春残。迦叶不覆藏，落花流水。见闻觉知绝，四维上下通。

玉凤舞中霄，金轮舒半夜。
戊子大水二首 其一
唐庚（宋代）

踏歌喧喧杂铙鼓，潭边呼龙令作雨。龙嗔挥水十大馀，千村万作几为鱼。

寄谢龙神且安处，熟睡深潭不惊汝。
次韵乐天目昏
滕岑（宋代）

百年今已八十五，此去光阴能几多。
足病半生为我祟，目昏今几奈渠何。
也知乱膜无方法，正为躯书被折磨。
瞽者欲行须用杖，不如安稳坐盘陀。
礼记引逸诗
佚名（先秦）

昔吾有先正。
其言明且清。

国家以宁。
都邑以成。

庶民以生。
谁能秉国成。

不自为政。
卒劳百姓。

相彼盍旦。
尚犹患之。
次韵留别曹霜厓二首 其二
潘希曾（明代）

风雨惊行色，衔杯意渺如。下江俄击楫，趋阙更膏车。

丽句劳相赠，空囊富所储。平生久要谊，不为别离疏。
和蔡半洲司马中丞平黎韵二首 其二
卢宁（明代）

一岛周环四郡城，除凶赫怒下天兵。阵驱云鸟风霆迅，民乐村原烟火生。

直使夷荒知纪度，重看海屿录澄清。自今文治应熙洽，龙钺非叨真将名。
登西城嘉禾楼重送张㠠山赴部
卢楠（明代）

高楼西望萦空烟，南风渺渺次河船。碧沙细草远相送，一夜飞过黎阳川。

惊魂如缕随君还，恨无双翼凌青天。魏阙霾阴雷隐怒，灞水横波不可渡。

此时挥手重堪悲，千里相逢未有期。燕台倘值悲歌饮，击筑先寻高渐离。
即事六绝
邓深（宋代）

林间无叶供风落，溪上有梅迎雪开。
斜日未收门巷暖，儿童笑指蹇驴来。
送邓温伯
冯山（宋代）

长羡横飞霄汉远，多惭窘步路途穷。如何会合青天道，俱是衰迟白发翁。

万里每嗟音信绝，一樽还喜笑言同。遨游莫作经春计，伫看高旌促召东。
送友人上峡赴东川辟命
白居易（唐代）

见说瞿塘峡，斜衔滟滪根。难于寻鸟路，险过上龙门。

羊角风头急，桃花水色浑。山回若鳌转，舟入似鲸吞。

岸合愁天断，波跳恐地翻。怜君经此去，为感主人恩。
问江巨源求茶
冯山（宋代）

语笑嘉陵醉别辰，曾留一角建阳春。不将閒碾无佳客，每到开尝忆主人。

蒙顶纵甘馀草气，月团虽有隔年陈。吟魂半去难招些，愿得兰溪数片新。
出嘉峪关感赋四首·其一
林则徐（清代）

严关百尺界天西，万里征人驻马蹄。
飞阁遥连秦树直，缭垣斜压陇云低。
天山巉削摩肩立，瀚海苍茫入望迷。
谁道崤函千古险，回看只见一丸泥。
久旱
石介（宋代）

风伯且须戢头角，放出龙啄万丈长。
啄垂一尺雨一尺，得雨万丈成丰穰。
归湖南作
灵澈（唐代）

山边水边待月明，暂向人间借路行。

如今还向山边去，只有湖水无行路。
金缕曲 代送同僚
陆文圭（元代）

乍到蓉城路。听儿童歌谣德政，感恩如父。好人西京循吏传，谁道今人非古。

留遗爱、甘棠佳树。节操冰霜清凛凛，看和风、吹作阳春雨。

程去速，遽如许。

我来不见空怀伫。望彼美、碧云暮合，草萋南浦。信是有才供世用，敢择东西何处。

又谁念、婴儿思乳。不恨使君吾不识，恨使君不与吾相辅。

聊寄意，短长句。
留题马溪寺二首即用前韵 其二
程公许（宋代）

翠珉瞻手泽，六十有馀龄。囊锦传宗旨，锥沙更典刑。

发缘忧世白，眼独为山青。蕙帐摇归梦，秋猿正可听。
乳石诗
程本立（明代）

闻道山中乳窟多，乳泉流处石为窠。洞门到夜飞蝙蝠，驿路何年载橐驼。

野色忽看新㟝嵝，水痕犹认旧漩涡。岂无青髓香如饭，老我黄尘奈尔何。
陈宫词
温庭筠（唐代）

鸡鸣人草草，香辇出宫花。妓语细腰转，马嘶金面斜。

早莺随彩仗，惊雉避凝笳。淅沥湘风外，红轮映曙霞。
寄昱上人上方居
皎然（唐代）

厌向人间住，逢山欲懒归。片云闲似我，日日在禅扉。

地静松阴遍，门空鸟语稀。夜凉疏磬尽，师友自相依。
高邮送弟遇北游
刘商（唐代）

门临楚国舟船路，易见行人易别离。

今日送君心最恨，孤帆水下又风吹。
书宛陵集後
陆游（宋代）

突过元和作，巍然独主盟。
诸家义皆堕，此老话方行。
赵璧连城价，隋珠照乘明。
粗能窥梗概，亦足慰平生。
流崖州至鬼门关作
杨炎（唐代）

一去一万里，千知千不还。崖州何处在，生度鬼门关。
月夜独酌
刘敞（宋代）

凉月破云涵碧霄，暂怜庭宇断尘嚣。露翻高树光明灭，风度疏尘影动摇。

惊鹊似投人处息，暗虫如恨岁华凋。短歌薄酒清辉里，百感先秋不自聊。
不俗轩耐闲轩颂
黄庭坚（宋代）

不爱孔方乃不俗，放下利欲是耐闲。
棒打石狮子，论实不论虚。
西征闻捷三章
戴亨（清代）

鲁夷衅鼓寇边陲，帝子分符过月支。万里转输天地迥，十年征月羽书迟。

元戎初奏疆场绩，丹陛欣瞻拜舞仪。独念渠魁犹未馘，将军何日议班师。
同袁通判游越中三首·赵节使稽山门外花园
陈著（宋代）

前贤眼力到，占得此名区。
荒径百年树，虚堂三面湖。
檐阴来钓艇，花外起晴凫。
借问园中叟，主人曾到无。
月仲弟重九日庆七十
林希逸（宋代）

自得斋中得乐全，对床白发者希年。尚平债了閒无事，洛社交多誉独贤。

女嫁比邻来往密，醉忘巾栉起居便。紫薇旧伴今如梦，喜插黄花寿阿连。
金刚随机无尽颂·如理实见分第五
释印肃（宋代）

谁知席帽下，今日犹疑怕。
独有裴相知，鼻孔辽天跨。
孟享仰瞻圣驾
阮秀实（宋代）

紫烟敛翠碧天长，柳阴旌旗午尚霜。
一朵彩云擎瑞日，光华尽在舜衣裳。
江边星月二首
杜甫（唐代）

骤雨清秋夜，金波耿玉绳。天河元自白，江浦向来澄。

映物连珠断，缘空一镜升。馀光隐更漏，况乃露华凝。

江月辞风缆，江星别雾船。鸡鸣还曙色，鹭浴自清川。

历历竟谁种，悠悠何处圆。客愁殊未已，他夕始相鲜。
送过亭先生秉铎鸡泽
弘皎（清代）

如此才名古不如，卅年踯躅困盐车。可堪秋雨秋风后，黄叶空山自著书。
吊杜工部坟
齐己（唐代）

鹏翅蹋于斯，明君知不知。域中诗价大，荒外土坟卑。

瘴雨无时滴，蛮风有穴吹。唯应李太白，魂魄往来疲。
春日杂兴七首 其四
唐庚（宋代）

春衣初作舞雩归，手展韦编昼寝稀。解使芳阴快幽意，飞红零落绕窗扉。
偈颂一百零四首
释绍昙（宋代）

活衲僧，生铁铸。
吐出铁心肝，挂起铁面具。
蚊子上铁牛，无你啗啄处。
素纨摇月，碧帐含烟。
或放或收皆在我，长伸两脚放憨眠。
灼然如是，天地相悬。
开眼不知天大晓，阎家催索水浆钱。
深自妇氏归侍
陈著（宋代）

我生贫非穷，有子环我膝。
深汝实居长，何可去顷刻。
顾从百里外，赘滞日复日。
事有不得已，我心常壹郁。
昨朝乌鹊喜，夜得归端的。
瀹洵急迎路，呼镫走奴卒。
归儿如犹子，先跳门限出。
女润卧东床，方困寒痰塞。
忽闻兄到家，夙恙一笑失。
骨肉恩爱重，此归真药石。
春风花气香，今夕是何夕。
酌汝一杯酒，听我言历历。
我老不任事，干蛊汝宜力。
汝母且多病，佐馈妇之职。
三弟要读书，惟汝身励率。
妹笄何以嫁，汝亦当纖悉。
如此复如此，汝坐能安席。
汝今虽有妇，未归未为毕。
而况危乱世，离别重凄恻。
一家得团栾，荼苦甘于蜜。
归来早归来，我年七十一。
雪公寄书入山偶成二律 其二
释函可（明代）

休道寻山山未深，冰崖木佛共萧森。寒钟不到疏林外，幽月空劳碧涧浔。

狱沉顽铁还馀气，爨后枯桐欲绝音。珍重故人相惜意，尺书真不数双金。
遂宁喻生画鹿甚精介同官梁知丞谒余因令作八
程公许（宋代）

生不逮治古，郊薮观凤麟。
颇爱麋鹿性，似是我辈人。
食苹咏周雅，祝纲衣汤仁幸不主八卦，
非关十二辰。无魂休我欺，
掇皮详皆真。佳哉喻生笔，
能与元吉伦。雅要簿书堆，
坐有涧壑春。适意自起卧，
匿树如徼巡。便思投手板，
长啸岸白纶。藉尔为我驾，
仙会陪未陈。人生几舜华，
洞天自灵椿。谨护此画本，
勿遣侵俗尘。
答蔡五岳见访
月潭德公（明代）

闲将祖意问臞僧，拟踏须弥顶上行。
无句可酬留偈客，半峰花雨一声莺。
郊庙歌辞。享节愍太子庙乐章。迎俎酌献
佚名（唐代）

嘉荐有典，至诚莫骞。画梁云亘，雕俎星连。

乐器周列，礼容备宣。依稀如在，若未宾天。
谢景文惠浩然所作廷圭墨
黄庭坚（宋代）

廷圭赝墨出苏家，麝煤漆泽纹乌靴。柳枝瘦龙印香字，十袭一日三摩挲。

刘侯爱我如桃李，挥赠要我书万纸。不意神禹治水圭，忽然入我怀袖里。

吾不能手抄五车书，亦不能写论付官奴。便当闭门学水墨，洒作江南骤雨图。
西江月　　灵岩听法 咏雪塑僧伽像
吴伟业（清代）

透出光明眼耳，忍来冰雪心肠。坐时两手且收藏。

捏弄儿童无状。

著体生成冷絮，开门自在斋粮。大千世界尽银装。

到得来朝一样。
送李惇秀才
吕本中（宋代）

有口莫饮朝市水，有脚莫踏红尘地。市朝之水不可饮，尘埃一涴无由洗。

十年阅世真梦寐，一日逢君得欢喜。自嫌急雨倒晴雷，且愿浊河露清泚。

君行此去道庐山，为我作诗山两间。寒泉夜听鸣玦环，刬茅后池种白莲。

更约洪谢林汪潘，徐李欲去不作难。倚松闻之亦解颜，我且往矣君先还。
武昌怀古 其二
黄瑞莲（清代）

上游形胜控蛮荆，一线河流接岳衡。水上不闻湘女泣，月中犹有夜乌声。

千秋名士皆尘土，一代兴亡枉战争。借问滔滔江汉水，可能淘尽古今情。
次沈节推送春韵二首
杜范（宋代）

一年春事逐飞蓬，燕语千愁诉未通。
不竹谁家深院落，卷帘准拟纳薰风。
西山老人行
刘季孙（宋代）

善冶一家称主人，奴耕婢爨鸡司晨。置之得所生取备，何必百事皆躬亲。

为主汲汲尽无获，道路锥刀长苦辛。君不见西山老人不出户，索酒烹羊呼四邻。
山花子·银字笙寒调正长
和凝（五代）

银字笙寒调正长，水纹簟冷画屏凉。玉腕重因金扼臂，淡梳妆。
屏度试香纤手暖，一回尝酒绛唇光。佯弄红丝蝇拂子，打檀郎。
次韵李丞相送行二首
李弥逊（宋代）

山畔孤亭一水滨，归来华发已欺人。
脱身异县干戈地，得意吾庐笋蕨春。
早着青衫成底事，惯遭白眼欲谁亲。
此君真有高人节，肯与山翁作近邻。
缘识
宋太宗（宋代）

逍遥本意离尘埃，日见愚痴足可哀。
唯愿人心齐一等，花香常近慧风开。
七月八日潞河舟中别长安诸子
盛鸣世（明代）

天汉龙初返，星桥鹊乍分。
隔河收片雨，宿浦有残云。
复作孤舟别，兼悲一叶闻。
相看此时恨，不独在离群。
永明寺四香亭 其三
盛次仲（宋代）

霜晴却见湖山好，境静方知日月长。陶令醉多难入社，时来采菊饮秋香。
泊百花洲效岑参
沈周（明代）

长濠春来水如油，吴王昔日百花洲。水流花谢三千秋，古人行乐今人愁。

沈沈细雨停孤舟，岸上人家灯满楼。红帘火影照中流，还闻吹箫楼上头。

客梦不熟翻黄紬，翻黄紬，夜悠悠，拂吴钩，赋远游。
旱甚久不应祷再追前韵
徐渭（明代）

祝融党羲轮，玄冥引车避。课穷燧人苏，徵及枣杏肄。

辙鲋槁厥赪，坛豭秃其翠。走索华阳逋，沈瘦永难致。

竟辜烧尾恩，翻仇听角聩。玩愒如不闻，旷瘝秉何义。

余斋废酒沽，朋祭阻肉馈。方嗤泽畔醒，敢思河朔醉。

承风独有雌，纳月幸无閟。哽哽向隅悲，咄咄作空字。

朝筵闻客云，宵锄盗邻澻。云密不东郊，蝀孽复西祟。

昨孑凛今靡，旧殍理新悴。渐少墦乞骄，而多褐大惴。

待尽歌有爰，无吪祈尚寐。感此疾威旻，遣以竞病食。
暂之霅上留别一二兄弟
刘攽（宋代）

回首嗟行役，吟诗怆物华。西风凋木叶，客子去天涯。

日暮看边雁，江秋见海槎。重阳谁对酒，野菊自开花。
解城条山联句
释用晦（宋代）

诗见本书魏野一○。解城条山联句
从岐王过杨氏别业应教
王维（唐代）

杨子谈经所，淮王载酒过。
兴阑啼鸟换，坐久落花多。
径转回银烛，林开散玉珂。
严城时未启，前路拥笙歌。
访西野兄乐耕亭竹下看奕即事
唐秩（明代）

竹底围棋看亦清，到人败处也心惊。蝶随香影忽飞入，鸟爱浓阴时宿鸣。

饮酒举杯应怯病，倚栏无话不胜情。生来幸会丰年乐，一片黄云接郡城。
定风波 其二 余圃折白桃花
程颂万（清代）

风韵篱边绝世人。素妆和雨靧残春。等得晴初亲拗折。

轻雪。恐教吹作路旁尘。

抵死要留花活计，余生拼得酒温存。归坐胆瓶纱间隔。

娇劣。小春能够几黄昏。
至郑州望故陈子思灵泉旧居怆然有感诗以述怀
毕仲游（宋代）

夫子尝招隐，鸡鸣汝上川。饮徒随手散，诗草任人传。

甥舅元相好，妻儿也可怜。有魂招不得，呜咽问灵泉。
韶州岁事十首 其八
何吾驺（明代）

浮尘劫运已销残，捲幔千山淑气还。自信南阳逢圣主，新恩频趣领鹓班。
泗州南山监仓萧渊东轩二首 其一
苏轼（宋代）

偶随樵父采都梁，竹屋松扉试乞浆。但见东轩堪隐几，不知公子是监仓。

溪中乱石墙垣古，山下寒蔬匕箸香。我是江南旧游客，挂冠知有老萧郎。
颖谷索题米海岳五星研三年矣今腊过吴重出研观之奉呈七言
全祖望（清代）

当年庆历瑞同宫，关洛先登道岸通。馀事总超百代上，寒芒又落五州中。

研山未泯蟾蜍泪，墨苑长怜鸲鹆工。尔亦少微垣里客，风流遥继石田翁。
寄题万安县刘元袭横秀阁
杨万里（宋代）

玉簪成阵雪成堆，秀气横空拨不开。
楚岫苍寒五云外，赣江白写九天来。
烟销日出皆诗句，月色波声唤梦回。
早晚携家过高阁，寄诗聊当一枝梅。
游黄岩寺登双剑峰石塔观尾泉
黎贞（明代）

行到山深处，禅林迤逦开。云从双剑起，泉自半空来。

境别浮屠塔，真空明镜台。扪萝登绝顶，临眺重徘徊。
游玉隆宫四
曹勋（宋代）

宫宇璇题日月明，几经戎烬独峥嵘。
庭中欲问参天柏，一饷清风相伴行。
同廖继道游洞霄
陈伯山（宋代）

胜日事幽寻，乘兴从所适。
西风飘杖履，偶作洞霄客。
穿云渡涧岗，扪萝转空碧。
七人今何在，九销峰峦峦。
黄冠喜我辈，倾怀论宿昔。
汲泉煮山苗，异气穿几席。
区区名利人，到此尘机息。
安公子·丁卯重九，用屯田远岸收残雨体
夏孙桐（清代）

晚树留暄景。一天秋色催成暝。戏马台高人不见，想郊原如镜。

正渺渺飞鸿，远带斜阳影。环蓟门、几点烟螺净。怕庾公尘污，吹帽西风偏劲。

残蠹诗囊冷。每逢佳节怜清兴。莼梦鲈思空作计，也商量难定。

更入市荆高，酒伴无多剩。簪倦萸、白发还羞整。听画角城头，醉归月斜窥径。
浣溪沙·清晓妆成寒食天
韦庄（唐代）

清晓妆成寒食天。柳球斜袅间花钿。卷帘直出画堂前。
指点牡丹初绽朵，日高犹自凭朱栏。含嚬不语恨春残。
失调名
佚名（宋代）

西风渐冷，园林万木凋黄。
春日杂书十首 其五
朱淑真（宋代）

卷帘月挂一钩斜，愁到黄昏转更加。
独坐小窗无伴侣，凝情羞对海棠花。
衣服
张湄（清代）

凤头龙尾好衣裾，锦绣偏诸谢不如。若使贾生来此地，未知流涕更何如。
春夏之交衰病相仍过芒种始健戏作
陆游（宋代）

药裹关心百不知，可怜笔砚锁蛛丝。倒壶犹有莫春酒，开卷遂无初夏诗。

户外逢人惊隔阔，灯前顾影叹支离。痴顽未伏常愁卧，鼓缶长谣乐圣时。
金刚随机无尽颂 其一 不受不贪分第二十八
释印肃（宋代）

法法知无我，坐却圣凡个。德山拄杖亲，要打刘铁磨。
春日寄题崔学士后渠书屋七首 其四
李梦阳（明代）

敞敞渠边屋，煇煇座右铭。竹琴晴愈静，萝烛夜还青。

洹水明卿月，陈家聚德星。泥中虽近戏，仆隶解谈经。
西洲杂咏
雷思霈（明代）

面面皆江水，层层是峡山。人烟丛树里，麦浪古城湾。

鱼妇荡尾桨，渔翁撒细网。网得鲤鱼儿，卖与客船上。
次韵伯父茶花
苏籀（宋代）

真态妖香自不言，斲冰修月妙无痕。
直须哜啜松风碗，岂患诗魔渴醉魂。
次韵酬宋妃六首·其一
王安石（宋代）

洗雨吹风一月春，山红漫漫绿纷纷。
褰裳远野谁从我，散策空陂忽见君。
青眼坐倾新岁酒，白头追诵少年文。
因嗟涉世终无补，久使高材雍上闻。
笼鸟却寄关中友人
于齐庆（清代）

一落樊笼不自由，嘤鸣无复旧同俦。印留白云空陈迹，梦入青云悔壮游。

比翼早辞帘幕去，失身岂为稻粱谋。最怜风雨漂摇后，索母孤雏语磔辀。
遣兴
李瓒（明代）

迟迟当丽日，冉冉及阳春。草色连烟翠，柳条垂曲尘。

哦诗红杏馆，漉酒白纶巾。欲写江淹赋，悽然寄远人。
中秋寄上饶赴试亲友池阳当涂三沈弟
赵蕃（宋代）

中秋佳月去年同，卧病还应记此翁。
不但婵娟千里共，客游俱在大江东。
雨阻秦溪宿马养拙林下
孙锐（宋代）

棹入江村暮，扣门求友生。
青衫新鹿梦，白发旧鸥盟。
巷僻苔痕滑，林深鸟舌清。
共寻物外味，溪上老渔声。
癸巳中秋次韵答陈润珊并示江南留京诸子 其二
黄爵滋（清代）

江南几辈昔知名，未必文章愧长卿。客去萧然琼岛梦，水流凄绝玉河声。

匣中古剑疑龙化，衣上浮尘逐马生。颇似晨星三五点，因依北斗不胜情。
惜日
朱经（清代）

江河日流注，难挽东逝波。羲和日奔驰，难回鲁阳戈。

终日但饱食，冉冉岁月过。此后悔失时，荒耄无如何。

浮游水上萍，奄忽霜馀莎。勉旃复勉旃，慎无悲蹉跎。
发秃
张弼（明代）

生来原自少，老去更无多。雨洒南中雪，霜凌北地莎。

缯𦁵难妥帖，帽屋自嵯峨。却被旁人笑，朝簪可奈何。
满庭芳（壬子谢吕马帅送蟹）
李曾伯（宋代）

八足横戈，一身衷甲，将军致尔来前。呼僮解缚，亟荐泽虞鲜。族类横行草地，今骈首、鼎镬连连。荆江上，不图霜后，风味似吴天。

晴川。千里外，分甘遗远，多谢勤拳。对香枨新酒，一洗腥膻。慰我吟情归思，都忘却、张子鲈鳊。持螯了，老饕作赋，佳话楚乡传。
白莲启日上人退避长老之命以四韵高之
郭祥正（宋代）

结宇古城边，能诗复悟禅。钵分摩诘饭，池种远公莲。

竹飐春烟静，禽歌夜月圆。洁身吾有趣，回首谢尘缘。
雨后君山野步
翁照（清代）

一缕初晖泼眼明，独行江路喜新晴。水当腊去青浮岸，山到春新绿进城。

楚相祠空汀草合，吴娘船过浪花平。故乡风景殊佳绝，底事终年爱远征。
三部乐
方千里（宋代）

帘卷窗明，听杜宇乍啼，漏声初绝。乱云收尽，天际□留残月。奈相送、行客将归，怅去程渐促，霁色催发。断魂别浦，自上孤舟如叶。

悠悠音信易隔。纵怨怀恨语，到见时难说。堪嗟水流急景，霜飞华发。想家山、路穷望睫。空倚仗、魂亲梦切。不似嫩朵，犹能替、离绪千结。
和陈器之苦雨
张耒（宋代）

急雨凄风未肯归，三川烟树远凄迷。
泻山涨潦千霆怒，到地重云万幕低。
扰扰泥涂同野鹜，萧萧昏晓听邻鸡。
为君一借扶摇便，静扫平郊散马蹄。
送南台掾史刘孟琛陪治书顺昌朝贺
丁复（元代）

上帝南郊法驾亲，宪臣北道传车新。冰霜随路关河晓，雨露垂天海岳春。

千里渥洼从骥子，九重阊阖候鸡人。冕旒再拜三呼日，玉帛交横万国宾。
山友辞 郭公
王质（宋代）

郭公，郭公，上田下田催野翁。婵媛苍翠错青红，汪汪活水声交通。

蚤布谷，蚤收谷，稻花垂垂香扑扑。呜呼此友兮真相识，麻坡豆坡晚阴湿。
焚衣街
马之纯（宋代）

玉指亲裁五彩衣，尚方工作极纖奇。
看来亡国都缘此，爇向通纖了不遗。
鹬羽化为青烧去，雉头还有紫烟随。
更须大字书华表，要使将来尽得知。
送吴子谦西上
林希逸（宋代）

君家学问富源流，世守书窗志未酬。曾记麒麟初抱日，喜看雕鹗再横秋。

龙飞恩数优多士，胪唱声名占上流。我为汝翁期望汝，捷书闻日报溪头。
散步
高銮（清代）

散步出郊坰，晴光遍野汀。柳连堤草绿，山逼海天青。

日落渔歌起，潮生水气腥。欲沽江岸酒，蛮语不堪听。
虞美人 题《有约不来过夜半图》
沈珂（清代）

凭栏怯怯纤腰娜。雾鬓云鬟亸。修眉淡扫远山痕。任是无言我见、也销魂。

琐窗一剪灯花落。似有楸枰约。闲拈玉子意阑珊。只恐夜深不耐、五更寒。
和尤伯华广德使君怡亭对雨
刘宰（宋代）

之子胸中不外营，轩亭水到自渠成。
词章妙处窥骚雅，师友平生祗弟兄。
元凯一门兼众美，夷齐千古擅双清。
新诗有赠不知服，衰拙如余盍负荆。
春暮送周青士
柯维桢（清代）

入春春半百花开，良友乘春放棹来。花为春归偏早落，人当春棹却同回。

三千远道他时梦，九十韶光此日哀。把酒送春兼送别，劝君且尽故人杯。
和二苏题白鹤观二首 其二
赵抃（宋代）

不逢棋酒与莺花，古观高吟字字嘉。好事独来终日赏，诸翁争去著诗誇。
九月七日饮
王良臣（金朝）

紫霞零落带孤禽，平楚苍苍秋意深。月过初三半梳玉，菊迎重九满篱金。

天怜病骨商量暖，云促归程计会阴。风雁飞来更潇洒，一枝芦雪印波心。
游尺五山庄简约斋
百龄（清代）

五尺城南韦杜庄，疏帘清簟坐斜阳。竹坡雨洗梢梢净，荷渚风斜叶叶凉。

隐砌虫声秋宛转，隔城山色暮苍茫。笋舆藤杖寻诗去，佳句凭君贮锦囊。
岁暮绝句 其一
谢重辉（清代）

小槽新压胜流霞，斟酌鸡钟酒浪斜。漫笑醉余无个事，胆瓶亲插水仙花。
惜分飞·莫唱骊驹容首聚
陈三聘（宋代）

莫唱骊驹容首聚。花径重来微步。从此朝天去。故山怨鹤栖猿步。试卜西园春在否。无奈濛濛细雨。明日长亭路。断魂芳草人何处。
郊庙歌辞。武后大享拜洛乐章。德和
佚名（唐代）

夕惕司龙契，晨兢当凤扆。崇儒习旧规，偃伯循先旨。

绝壤飞冠盖，遐区丽山水。幸承三圣馀，忻属千年始。
怀熇兄
陈烓（明代）

江头酒尽眼婆娑，一曲离情且谩歌。北阙我依红日近，南闽君谩白云多。

春风马帐情偏洽，夜雨彭城梦屡过。几度相思不相见，池塘芳草近如何。
送甘甥可大从定叟弟之桂林
张栻（宋代）

季也有行役，我思独悠悠。
亲朋非不多，子能从之游。
挂席上湘水，青山挟行舟。
篮舆问岭路，政尔荔子秋。
人言桂林好，颇复类中州。
近郊多胜概，雉堞冠层楼。
待渠幕府暇，时与同冥搜。
吾子有令姿，胸中富九流。
处世多龃龉，但当付沧洲。
超然扩遐思，讵可耳目谋。
原为百炼刚，莫作绕指桑。
昔人不吾欺，子盍试反求。
预想他年归，此地复绸缪。
刮目看二子，一笑纾百忧。
朔日邑送薪盈庭感而有赋 其二
王世贞（明代）

本是爨下材，叨君一分直。不惜捐此身，为君佐鼎革。
次韵曾存之啸竹轩
秦观（宋代）

翩翩曾公子，子猷定前身。
嗜好准畴昔，了然不缁磷。
寄食平准官，植竹当比邻。
朝与竹相对，暮与竹相亲。
安可一日无，此君真可人。
五月十二日晚登平云亭得平字齐字
郭印（宋代）

磴道穿乔木，危亭喜杖藜。
郊原春树暗，井邑暮烟低。
日没牛羊下，山空鸟雀啼。
超然尘世外，身与白云齐。
庆涂权尉三首
陈元晋（宋代）

岁月遒於赴壑蛇，功名政要及年华。
平淮犹自须裴度，钓渭那能老子牙。
舞袖巧县嫌地褊，酒杯相属记天涯。
期君酣战秋风里，鼓率衔枚阵不哗。
上王通守傅易数
刘学箕（宋代）

大哉皇羲古神圣，八封始画天地辟。
乾效于天坤法地，六子运用眇难测。
天理人文一宣朗，万化昭然从此出。
发明洊更三圣手，动静机缄皎如日。
自从战国周网颓，是道亦几乎暂息。
汉儒众说徒夺门，后世可闻无几及。
傅流吾宋盛文物，学老儒宗相断述。
濂溪伊洛绍韦编，数至邵公精算策。
祗今南渡九十年，统会宗元孰探颐。
恭惟先生蕴其{左这右必}，口不宣言藏以臆。
愚虽不敏敢敬请，愿执门墙洒扫役。
先生学识际天人，先生手提六轻笔。
俯察仰观关键透，虚激寸心参太极。
不鄙愚昧谓之进，启迪狂迷窥奥阈。
他年衣钵得亲傅，誓言力造神明德。
至自云安题净戒院二首
杜柬之（宋代）

山口出云鸠唤雨，三月巴山蒸溽暑。
浊流来作虎眼文，一叶孤舟命如缕。
道傍绿树安阴凉，中有金仙古道场。
去家才馀二百里，且复看此青筼筜。
出门满目伤覉旅，归舍还煎碎儿女。
欲问阇黎借榻眠，卧对龛灯淡无语。
雪窦前堂音座寮有炼指行人求颂
释普宁（宋代）

未彻根源肯便休，炼磨三种愈精修。
发辉自己光明藏，抹过俱胝一指头。
寄武昌友
周密（宋代）

楚月东随沔水流，相思应上庾公楼。楼前一片垂杨色，中有江南万里愁。
句
陈峤（唐代）

小桥风月年年事，争奈潘安老去何。
咏弓
李世民（唐代）

上弦明月半，激箭流星远。落雁带书惊，啼猿映枝转。
远游联句
韩愈（唐代）

别肠车轮转，一日一万周。 ——孟郊

离思春冰泮，烂漫不可收。 ——韩愈

驰光忽以迫，飞辔谁能留。 ——孟郊

取之讵灼灼，此去信悠悠。 ——李翱

楚客宿江上，夜魂栖浪头。晓日生远岸，水芳缀孤舟。 ——孟郊

村饮泊好木，野蔬拾新柔。独含凄凄别，中结郁郁愁。 ——孟郊

人忆旧行乐，鸟吟新得俦。 ——孟郊

灵瑟时窅窅，霠猿夜啾啾。愤涛气尚盛，恨竹泪空幽。 ——韩愈

长怀绝无已，多感良自尤。即路涉献岁，归期眇凉秋。 ——韩愈

两欢日牢落，孤悲坐绸缪。 ——韩愈

观怪忽荡漾，叩奇独冥搜。海鲸吞明月，浪岛没大沤。 ——孟郊

我有一寸钩，欲钓千丈流。良知忽然远，壮志郁无抽。 ——孟郊

魍魅暂出没，蛟螭互蟠蟉.昌言拜舜禹，举eM凌斗牛。 ——韩愈

怀糈馈贤屈，乘桴追圣丘。飘然天外步，岂肯区中囚。 ——韩愈

楚些待谁吊，贾辞缄恨投。翳明弗可晓，秘魂安所求。 ——孟郊

气毒放逐域，蓼杂芳菲畴。当春忽凄凉，不枯亦飕飗. ——孟郊

貉谣众猥款，巴语相咿嚘。默誓去外俗，嘉愿还中州。 ——孟郊

江生行既乐，躬辇自相戮。饮醇趣明代，味腥谢荒陬。 ——孟郊

驰深鼓利楫，趋险惊蜚輶。系石沈靳尚，开弓射鴅吺。 ——韩愈

路暗执屏翳，波惊戮阳侯。广泛信缥缈，高行恣浮游。 ——韩愈

外患萧萧去，中悒稍稍瘳。振衣造云阙，跪坐陈清猷。 ——韩愈

德风变谗巧，仁气销戈矛。名声照西海，淑问无时休。 ——韩愈

归哉孟夫子，归去无夷犹。 ——韩愈
梦後闻蛩
贺铸（宋代）

笼灯耿欲灭，枕下虫声切。
底许事相关，煎人肠断绝。
和前韵
廖行之（宋代）

久雨送春晚，倦游怜客穷。
不因人事谬，安得诗篇工。
莺语唤昨梦，鸡声惊晓风。
此时无好句，愁绝有谁同。
句
崔膺（唐代）

不随暮雨苍江去，且向朝云白雪歌。欲于北阙辞苍海，却望东山愧白云。
却望无锡芙蓉湖
李绅（唐代）

水宽山远烟岚迥，柳岸萦回在碧流。

清昼不风凫雁少，却疑初梦镜湖秋。

丹橘村边独火微，碧流明处雁初飞。

萧条落叶垂杨岸，隔水寥寥闻捣衣。

逐波云影参差远，背日岚光隐见深。

犹似望中连海树，月生湖上是山阴。

旧山认得烟岚近，湖水平铺碧岫间。

喜见云泉还怅望，自惭山叟不归山。

翠崖幽谷分明处，倦鸟归云在眼前。

惆怅白头为四老，远随尘土去伊川。
踏莎行
谭处端（元代）

步步无生，缘亲禅道。明来暗合通庄老。风仙十载去朝元，处端通路将应早。

悟正身中，无穷真宝。因缘漏果何须造。闲闲活计我家风，逍遥坦荡吾门好。
人日立春呈元成进道二兄二首 其二
李光（宋代）

新诗如律起寒灰，多谢邹郎着意催。清比金茎天上落，句生春草梦中回。

才高可但空吟雪，心铁犹能强赋梅。山月欲圆人又好，羡君同泼瓮头醅。
送别邹校长炽昌兼柬诸同事 其一
郑国藩（清代）

聚首才经岁，骊歌忽在门。交情君子淡，古道照人温。

留别诗三首，清谈酒一樽。临歧珍重意，世事莫深论。
长歌行
梅尧臣（宋代）

世人何恶死，死必胜於生。
劳劳尘土中，役役岁月更。
大寒求以{左日右奥}，大暑求以清。
维馁求以饁，维渴求以觥。
其少欲所惑，其老病所婴。
富贵拘法律，贫贱畏笞榜。
生既若此苦，死当一切平。
释子外形骸，道士完髓精。
二皆趋死途，足以见其情。
遗形得极乐，升僊上玉京。
是乃等为死，安有蜕骨轻。
日中不见影，阳魂与鬼并。
庄周谓之息，漏泄理甚明。
仲尼曰焉知，不使人道倾。
此论吾得之，曷要世间行。
偈颂一百零九首 其四十四
释可湘（宋代）

二月春将半，夭桃盛放花。灵云归去后，香艳落谁家。

只如道直至如今更不疑，遇饭吃饭，遇茶吃茶。
冬日淮上怀了能
大遂（明代）

冻断黄河与月河，行人马上带冰过。惟君生得梅花骨，独占江南暖日多。
重阳马上看菊
薛季宣（宋代）

秋菊粲真色，落若千金卮。对此好时序，馨香散幽奇。

烂漫在伊昔，邂逅不可期。吾来倦逢迎，玄黄马常驰。

二子复何事，相从意熙熙。奔走尘埃间，一见蹙我眉。

向之念佳赏，惭颜朵人颐。
漫兴
徐湘潭（清代）

雨过田园静，春风不待招。新泥黏屐齿，软草度裙腰。

鸭绿浅深水，鹅黄长短条。村童无一事，赶蝶过溪桥。
送欧阳衮归闽中
项斯（唐代）

秦城几年住，犹著故乡衣。失意时相识，成名后独归。

海秋蛮树黑，岭夜瘴禽飞。为学心难满，知君更掩扉。
戏书天真上人所携罗念庵诗卷及楞严经解
湛若水（明代）

达磨西来无一字，空馀只履西归时。空来空去空家宝，更数他财作甚为。
瞿唐峡
李惺（清代）

地不此间裂，江应无处流。群山开一缝，万里送孤舟。

石古黝如铁，潭秋腻欲油。自怜非画手，窜取入双眸。
寄南岳故人
李德真（宋代）

只自章江别，吴枫又几霜。
天遥人在岳，月冷梦浮湘。
红树猿狐啸，黄云雁一行。
楼高添远恨，不敢望斜阳。
相见欢 山园
钱涓（明代）

阶前云补苍苔。衬花开。窈窕朱阑碧户、似天台。

山一带。水一派。足徘徊。满目画耶诗也、费安排。
石板潭
徐灏（清代）

山行寻潺湲，曲折达石壁。飞瀑排空行，横流跨山脊。

来如洪涛排，去如巨壑窄。穷源有万派，到地只一脉。

水德乃至柔，石性本无隙。由来岁月久，遂致鬼神役。

蓄水成谾谼，穿石在涓滴。往闻云雷屯，欲与蛟龙敌。

至今风怒号，落叶满崖赤。浮岚远空尽，冻雪太始积。

喷沫散成丝，斜曛反相射。宛尔垂长虹，半规堕寒碧。

地籁争喧豗，人间自寥阒。默思沧溟深，浩浩云气白。
五言次韵和景彝秋兴
沈遘（宋代）

兰蕙含清露，芙蕖堕绿波。暑随朝雨尽，凉入暮天多。

已觉金行朝，谁调玉烛和。西风但高咏，将奈绿𨤍何。
挽戴彦诚通判三首 其一
刘才邵（宋代）

初辟桥门日，英髦喜汇征。奇文逢藻鉴，时辈仰高名。

仕路因腾踏，声华久隐訇。方观终远业，埋玉恨难平。
岳阳城下岸赤色亦呼赤壁
王十朋（宋代）

岳阳楼下有赤壁，照耀洞庭烟水东。鄂渚巴陵土多赭，周郎何处破曹公。
缘识
宋太宗（宋代）

人心乐乐聚神州，秀丽烟霞胜十洲。
细柳高来齐拂岸，飞岛时十傍轻舟。
风摇碧浪藏鱼窟，园时朱樱满树头。
歌唱新声双揭调，花前别是一般流。
揎衫整羽揩金镞，圆月开弓射白鸥。
云与山连恒为白，春生夏长莫知秋。
三天得路迷仙府，百辟盈衢从冕旒。
务本含灵皆自化，和平盛世纵遨游。
用韵为十六弟寿
项安世（宋代）

南极星中老，朱陵洞里仙。
相呼乘大厦，抱出送高贤。
八荚蓂垂地，初弦桂拂天。
它时南宛路，此日正开筵。
庄子与惠子游于濠梁之上
庄周（先秦）

庄子与惠子游于濠梁之上。庄子曰：“鲦鱼出游从容，是鱼之乐也。”惠子曰：“子非鱼，安知鱼之乐？”庄子曰：“子非我，安知我不知鱼之乐？”惠子曰：“我非子，固不知子矣；子固非鱼也，子之不知鱼之乐，全矣！”庄子曰：“请循其本。子曰‘汝安知鱼乐’云者，既已知吾知之而问我。我知之濠上也。”
北窗
陆游（宋代）

寒泉断藕素丝长，纹簟开瓜碧玉香。
午睡觉来桐影转，无人可共北窗凉。
春日
柴随亨（宋代）

芳草晴时春日低，樱桃花发乱莺啼。
也应船上看山色，不似青山送马蹄。
寒食暂出
宋褧（元代）

一百五日上街头，半晴半雨天悠悠。豪家出郭车争道，少妇当垆人上楼。

辇路暗生芳草远，御沟平瞰碧波流。少年直把春偿酒，若个新诗纪胜游。
同平子君玉玩月
李之世（明代）

中秋悬雨夕，月色可能同。素魄微亏晕，流光澹写空。

连溪蘸一碧，鉴叶皎千丛。清景谁延赏，高台习习风。
卜算子
李石（宋代）

密叶蜡蜂房，花下频来往。不知辛苦为谁甜，山月梅花上。

玉质紫金衣，香雪随风荡。人间唤作返魂梅，仍是蜂儿样。
古懊恼歌六首 其一
严羽（宋代）

五两转须臾，相望奈何许。寄语黄帽郎，船头慢摇橹。
泛近华浦舟次白马湖
宫尔劝（清代）

缚竹苦茅三两家，一湾流水绕门斜。老渔补网林中坐，祇有间鸥管落花。
烟郊行宫雨中即景 其三
弘历（清代）

歌舞农夫怨行路，东坡此语未云然。试看布帐渐淋者，谁不心欣利大田。
早春长安道上
区大相（明代）

双阙丽朝霞，千门竞岁华。苑云微带雪，宫柳半藏鸦。

结驷过平乐，扬鞭赴狭斜。春风才几日，先发上林花。
孟子·亲亲仁民爱物
陈普（宋代）

仁体虽然无不爱，当知贵贱与亲疏。
诚心应物宁容伪。天性由来一本真。
雨夜似清溪二首 其二
何景明（明代）

微雨初摇飏，风吹洒更长。冥冥来石壁，飒飒近秋堂。

萤火流深堑，鸬鹚下浅塘。吴歈当此夕，哀切兴难忘。
和制垣金泉山
吴泳（宋代）

昔日南充县，卑栖枳棘鸾。
道根随境悟，屐齿过桥寒。
梦觉松花白，重来鹤顶丹。
仙翁梨枣熟，亦欲传修翰。
高氏钓鱼台
释德洪（宋代）

当时吕望要周室，渭水垂纶恣遗佚。后来严陵傲汉家，七里滩头钓月华。

二贤一旦辞隐沦，当年平步升青云。至今踪迹耀经史，千载何人能继此。

宜阳高人真贤族，构亭仍以钓鱼目。时人尽咏钓鱼诗，独我来歌钓鱼曲。

君不见吴山青，湘水绿，唯爱夏弦春诵声相续。以轲雄百氏为丝纶，以周孔六经为饵属。

遇时伸，不时缩。人言君钓鱼，我言君钓禄。盛代儿孙满场屋，前春举手得鲸鳌，犹恐主人心不足。
春晚残花满地
宋庠（宋代）

晼晚千花已自稀，狂风犹欲挫芳菲。
王昌近在墙东住，可惜残红取次飞。
月氏王头饮器歌
杨维桢（元代）

黑风吹瓠瓠不流，冒顿夜断强王头。黄金留犁搅玉斗，一饮一王酥驼秋。

眼红啽呓生血聚，汗滴王楼湿青雨。鬼妻扣骨骨欲应，精禽飞来作人语。

黄云压日日欲颓，将军回首李陵台。君不见汉家西风凋细柳，老上单于誇好手，棘门胡卢可盛酒。
蔚
周紫芝（宋代）

山云未成雨，敛藏方寸间。会当不崇朝，一雨膏人寰。

人言隐雾豹，依约在南山。试从管中窥，何止见一斑。

人生患无才，富贵天岂悭。二士伟人物，万里来间关。

行陈治安策，遂拜咫尺颜。岂容十里湖，长吟对烟鬟。

愿君如鸾鹄，摩霄共追攀。云出豹亦变，何止铜与纶。

举首望长途，分当落榛菅。鹏飞君方高，鸟倦我亦还。
送欧伯起
范仲淹（宋代）

天与神交忽解携，一溪风月更同谁。
自惭萧洒如猿鹤，却向周郎怨别离。
吏隐亭会集
傅察（宋代）

扫携共到习家池，云水为裳芰制衣。
鱼戏轻舟浮枕簟，鸥随落日下汀矶。
岸巾已得杯中趣，横吹如从天外冰。
野性每来应未厌，骊驹宁复赋言归。
刘颇诗
元稹（唐代）

一言感激士，三世义忠臣。破瓮嫌妨路，烧庄耻属人。

迥分辽海气，闲踏洛阳尘。傥使权由我，还君白马津。
会试院泰甫兵部既答和拙作且示以佳章仆以汨于校文遂稽貂续仍韵见趣所考既就格辄缀四首录奉一笑 其四
张翥（元代）

诗律输君敢斗严，强摩老眼傍风檐。鹄袍夜散遥持烛，席舍朝开尽撤帘。

久悟物机忘出入，时存神火验抽添。明当唤取弹筝手，与唱新声阿鹊盐。
再和前韵
程公许（宋代）

条风吹转斗杓东，护日祥云一段红。
圣主庆成神玺重，老亲喜动寿杯融。
尘沙自染双蓬鬓，岁月难磨两碧瞳。
斗印垂腰吾分耳，早看儿辈策新功。
对春雪
韦应物（唐代）

萧屑杉松声，寂寥寒夜虑。州贫人吏稀，雪满山城曙。

春塘看幽谷，栖禽愁未去。开闱正乱流，宁辨花枝处。
赋得青草池塘处处蛙
常纪（清代）

雨润池塘草，情欣向晚蛙。传声连四野，得意向谁家。

鼓吹何云似，蝇鸣更有加。六朝风雅尽，三叹意无涯。
暇日命仆于盆池养鱼瓦缶种谷以观生意
于谦（明代）

盆池养鱼缶种谷，鱼自悠然谷还绿。缶中生意亦流通，盆池江湖非局促。

乾坤二气夲无私，高下洪纤均化育。放鱼入海化为龙，移谷在地收万钟。

龙飞九天雨万国，谷布下土苏群农。乃知此物有神化，世间大小无不容。
高和叔生日
王十朋（宋代）

高标绰有鲁王风，天为勋门庆诞公。挥麈笑谈倾坐上，传家韬诞蕴匈中。

暂从剡水高人隐，行继澶渊盖世功。长愿红颜似今日，寿尊鲸吸百川空。
初入郡城
吴茝（清代）

西风吹木叶，放溜出空山。作客能无悔，浮家独后还。

芜城遍衰草，战血尚馀斑。辛苦乡关路，因之涕泪潸。
程枢母永嘉郡夫人挽诗二首 其一
洪适（宋代）

华族鸣徽久，闺风蔼德门。鸿枢看子贵，象揥拜君恩。

纯孝缠吹棘，端忧陨得萱。板舆无复御，旧迹识家园。
咏鹤五首
张嵲（宋代）

非干位置异鸡群，自是昂藏绝世纷。
若使风标公子见，亦应惭恨不如君。
送黎主簿
释绍嵩（宋代）

及瓜一笑上浮艎，孤淡无君得趣长。
秋月春花入牙颊，锦机绣段出肝肠。
诗题寺壁云根润，江送蓬婆雪汗香。
丞相旧知为学苦，回轩应问石渠郎。
醉瑶池
佚名（宋代）

柳拈金丝花吐绣。蝶拍莺歌，来献天人寿。一点红黄眉上秀。玻璃满泛长生酒。丁祝遐龄天样久。年年岁岁笙歌奏。早晚郎君纡紫绶。归来色共斑衣斗。
九月八日饮振衣亭归有怀三首 其二
顾璘（明代）

落日山亭饮，含情迟月华。高秋何负我，远客正思家。

桓老开萸酒，陶公把菊花。匏尊空野兴，菽水自天涯。
和叠山到山阳郡学四诗
王奕（元代）

一代英雄不数人，百年聚散重伤神。
歌阑牛角天还晓，铎振鱣堂道又春。
泗水尼山圣贤地，江云楚月去来宾。
淮安荡荡朝天路，附骥新吟莫厌频。
泰州绝句
杜浚（明代）

穷海三秋尽，扁舟百里行。夕阳无近色，偏照远帆明。
说虎轩夜坐
范成大（宋代）

白云深处卧痴顽，挂起东窗水月宽。
但得好诗生眼底，何须宝刹现毫端。
一身莫作官身想，万境都如梦境看。
蟹舍邻翁能日醉，呼来分与一蒲团。
蝶恋花
周珽（清代）

芳草生烟横野渡，绿到春山，山色深于树。离恨年年萦别绪，桃根桃叶秦淮路。

眼底韶华容易度，燕子斜阳，说与归期误。婪尾余花春已暮，柳丝不解牵伊住。
惜秋华 其二 媭砧课读图为王少鹤农部题
周之琦（清代）

旧业青箱，诵先芬、幸托茕茕月姊。珠树俊才，名成捣衣声里。

冰绡细写前尘，照灯影、柴门深闭。谁记。有元龙、省识当时情事。

宫锦艳柯里。是寒砧叠就，香罗文绮。霜杵泪、痕悽红，尚沾掺指。

扁舟画省归来，胜清沔、相望天际。迎侍。趁明年、一帆春水。
张端义应诏上书谪曲江正月一日赣州相遇
戴复古（宋代）

正朝送迁客，好去看梅花。
此岭几人过，念君双鬓华。
直言知为国，远地莫思家。
韶石叫虞舜，伤哉古道赊。
四序回文十二首 其三 春
宇文虚中（宋代）

折花幽槛小，倾酒绿杯深。蝶舞轻风晓，莺啼老树阴。
七月望后二日西湖会饮酒酣分韵赋诗得荷字
王迈（宋代）

波平烟霁晚风和，船到湖心水没窝。
凉绝不知三伏暑，醉酣齐唱八仙歌。
赏梅洞口怜和靖，种柳堤边忆老坡。
鱼钥他时知共直，好论旧事卷新荷。
为龚生作乡墅小景，各系韵语寓怀 其二 东亭
李宪噩（清代）

是谁结搆傍秋溪，应有寒乌月上啼。好似吾乡小亭夜，长松疏柳板桥西。
静明轩
郭祥正（宋代）

道人得道万缘灰，栏下幽花手自栽。终日开轩无客到，清风时引竹声来。
山居杂诗九十首
曹勋（宋代）

归为田舍翁，不作无复理。
耕凿顷亩地，远近先视水。
沟塍欲利达，农具无委靡。
高田下田事，得马失马尔。
游仙六首 其五
严羽（宋代）

翩翩南来云，如飞百双鹤。我行忽见之，眇然意欣乐。

五峰何峻秀，灵草生垠萼。愿乘此云去，去鍊黄金药。

千载傥来归，不复见城郭。
己未岁冬捧宣头离下蔡
李中（五代）

诏下如春煦，巢南志不违。空将感恩泪，滴尽冒寒衣。

覆载元容善，形骸果得归。无心惭季路，负米觐亲闱。
送高才卿守永康二首
洪咨夔（宋代）

同社纷纷早上坡，一麾独爱晚婆娑。
矜春桃李好能几，饱雨稻梁收更多。
管摄三才还正大，陶鎔万象是中和。
西风未用轻分手，尚欲从君细世磋。
哭建州李员外
张蠙（唐代）

诗名不易出，名出又何为。捷到重科早，官终一郡卑。

素风无后嗣，遗迹有生祠。自罢羊公市，溪猿哭旧时。
井上即事
李流谦（宋代）

九陌黄尘涴客裾，随人亦恐到茅庐。
朝朝山色供凭槛，夜夜溪声伴读书。
可要功名惊宇宙，分知骨相合樵渔。
晚来小艇总烟出，江上有人争卖鱼。
素上人为普贤办供过溪上需偈予曰与普贤有素不可无词乃作五偈遗之归山呈似道人一笑 其四
释慧空（宋代）

保寿当年作街坊，街头撞著自家底。而今岂是有遮藏，撩起清风殊未已。
九月雪十月雷记异
方回（元代）

九月二十五夜雪，南天稻梁未全结。
十月二十五夜雷，东风桃李俱误开。
七十三翁骇何谓，雷旧惯闻雪则未。
水旱国家有仓储，人能寡欲疫疠无。
送李盘野
贡师泰（元代）

秋水芙蓉岸，孤帆天上归。青山四面起，白雁数行飞。

里父供新酿，家人浣旧衣。封侯定何事？且理钓鱼矶。
水调歌头（席上次韵王德和）
韩元吉（宋代）

世事不须问，我老但宜仙。南溪一曲，独对苍翠与孱颜。月白风清长夏。醉里相逢林下。欲辩已忘言。无客问生死，有竹报平安。

少年期，功名事，觅燕然。如今憔悴，萧萧华发抱尘编。万里蓬莱归路。一醉瑶台风露。因酒得天全。笑指云阶梦，今夕是何年。
和丁景仁三叉河留题赠李仲山
王之道（宋代）

飘零双鬓已星星，万里江湖寄此身。
山拥青螺初洗雨，水浮苍璧似围春。
别来举废同千古，此去荣枯会一新。
葭薍弥天草如积，宽予犹赖有斯人。
宫词十首
张枢（元代）

月笼梅影夜深时，白玉排箫索独吹。
传得官家暗宣赐，黄金约臂翠花枝。
书怀
何失（元代）

野性长便云水居，城中有屋不如无。悭时因记人来往，多少红尘污白须。
次韵范有交秀才投赠二首
项安世（宋代）

旴江范子亦奇哉，谒入寒厅眼为开。
少日论心弋阳老，新年行脚良斋回。
君方赤手骑生马，我已冥心学死灰。
空复项斯门地在，个中无处觅诗才。
次韵廷秀待制寄题李纪风月无边楼
周必大（宋代）

尺壁之珍城价买，寸金之土连郭外。
岂知风月不论钱，谁主谁宾眼为界。
斯楼广大由心胸，应有嘉客倾坐中。
厌厌夜饮乐未终，白间已射朝曦红。
论语绝句一百首
张九成（宋代）

读易工夫恨不深，晚年方见圣人心。
如何五十云无过，盖欲从初学到今。
堂下幽草
张耒（宋代）

烈日三万里，所至坏金石。
嗟哉庭中草，独不改佳色。
日中虽暂萎，晨露发鲜碧。
深根通九地，变化有微测。
应知一气移，不得常炎赫。
仙井
张蕣（清代）

百尺寒泉平地生，高台古木远风清。自从至正投符后，云雾空濛锁玉京。
自尚书郎出为滁州刺史（留别朋友兼示诸弟）
韦应物（唐代）

少年不远仕，秉笏东西京。中岁守淮郡，奉命乃征行。

素惭省阁姿，况忝符竹荣。效愚方此始，顾私岂获并。

徘徊亲交恋，怆悢昆友情。日暮风雪起，我去子还城。

登途建隼旟，勒驾望承明。云台焕中天，龙阙郁上征。

晨兴奉早朝，玉露沾华缨。一朝从此去，服膺理庶甿.

皇恩倘岁月，归服厕群英。
由南峰入天池
蔡羽（明代）

入谷也须缘涧道，乘高忽又度虚岑。
参差石势云行细，寂寞禅虚树锁深。
春日绮罗偏映水，江南樱笋自成林。
十年不到天池寺，南北峰头费远寻。
春夜世立携客过访息庐 其二
李之世（明代）

怒石蹲林莽，髡茆贴水涯。有僧容借榻，逢客可为家。

花气和香韵，禅灯分月华。流莺方睡稳，聊共听鸣蛙。
避乱水花庵同贲兄赋
屈士煌（明代）

南荒兵燹日销魂，咫尺寒山好闭门。半席烟霞豺虎穴，三时风雨脊鸰原。

林腰草气兼花气，石脚云痕共水痕。乘兴小舟无不往，村西亭子与东园。
春晚山行
殷遥（唐代）

寂历青山晚，山行趣不稀。野花成子落，江燕引雏飞。

暗草薰苔径，晴杨扫石矶。俗人犹语此，余亦转忘归。
紫丝怨
石宝（明代）

妾本瀛洲洲上女，自小不曾窥外户。感君恩爱与君深，雾阁云甍杳无路。

空将红叶寄相思，亦有双鱼传尺素。君家与妾邻苑墙，暮暮朝朝几断肠。

夜雨灯寒怨瑶琴，春风泪落失红妆。知君自是文章士，妾亦能吟书与史。

凤胎龙子照芳春，尽道风流世无二。岂惟君情与妾心，两家大人亦如此。

不知妾命自秋蓬，去年谬许戎家子。君虽多情情亦薄，当时但见功名乐。

携书挟剑游上京，宁怜风雨凋花萼。妾亦匆匆去乡里，香书未动悲风起。

萱花堂前一见君，饮恨吞声隔生死。君虽不言妾已知，似恐鸿鹄滞游丝。

妾身虽称窈窕姿，受恩知恩不复疑。宿缘已付金井索，往事空悲纨扇词。

君乘青骢妾乘车，白蘋洲前相送时。明霞有意伴孤鹜，清夜何人歌伏雌。

君恩深沉比沧海，能保明年妾身在。试将象篦表幽衷，更结同心待君解。

君上青霄应念妾，小字红笺仍万叠。轻尘霏霏荡红雪，一步一顾肠断绝。

寒泉堕滩水呜咽，银钿中分宝钗折。绣鞯萧萧轮曳曳，古杨无风下黄叶。

天长地久今朝别，有梦难逢泪空血。苍天苍天高截截，人生何为罹此业。

为君一死尽妾心，他日君来空马鬣。